《昔游诗 其三》
宋代·姜夔

九山如马首，一一奔洞庭。
小舟过其下，幸哉波浪平。
大风忽怒起，我舟如叶轻。
或升千丈坡，或落千丈坑。
回望九马山，政与大浪争。
如飞鹅车礮，乱打睢阳城。
又如白狮子，山下跳狰狞。
须臾入别浦，万死得一生。
始知茵席湿，尽覆杯中羹。

作者简介：姜夔[kuí]（1154年—1221年），字尧章，号白石道人，汉族，饶州德兴人。南宋文学家、音乐家。其作品素以空灵含蓄著称，姜夔对诗词、散文、书法、音乐，无不精善，是继苏轼之后又一难得的艺术全才。有《白石道人诗集》《白石道人歌曲》《续书谱》《绛帖平》等书传世。